J. Burian, poslanec: (2010-06-10):
Najväčším prejavom toho, ako niekomu záleží na týchto povodniach, je asi účasť našej drahej opozície na tomto zasadnutí. To je verný obraz toho, ako vám záleží. Stačí, že v žiare reflektorov už ste boli ukázaní. A to je vlastne ten obraz. Ak by vám záležalo na tom, nebolo by vás tu päť aj pol, ale boli by tu poslanci opozície, ktorí by fakt diskutovali o tomto probléme. To, že niekto dá pozmeňujúci návrh a urobí si zo štátneho rozpočtu bufetový spôsob a že jednoducho my tu v nejakých zákonoch o Horskej službe budeme upravovať štátny rozpočet, no to už je pod úroveň podľa môjho názoru nielen poslanca, ale aj tejto Národnej rady, aby sa vôbec zaoberala takýmto niečím. Ak niekomu nezáleží na tom, aby štátny rozpočet mal nejakú logiku, nejakú opodstatnenosť a aby teda boli všetky racionálne dôvody na všetky zákony, ktoré teda hovoria o tom, akým spôsobom sa štátny rozpočet novelizuje alebo akým spôsobom sa prijíma štátny rozpočet, tak potom sa dožívame aj toho, že v zákone o politických stranách budeme meniť štátny rozpočet. Je to podľa môjho názoru dehonestácia, nehnevajte sa, dehonestácia aj tejto schôdze a aj dehonestácia voči týmto ľuďom. A minister financií, myslím, jasne deklaroval a, myslím, aj vláda deklarovala jasne, tu je záchranný balíček v prvom štádiu. Ide o 25 mil. eur, ktoré sa majú nakumulovať, aby z týchto peňazí sa okamžitá pomoc zabezpečila pre ľudí postihnutých týmito povodňami. A tieto peniaze už sa realizujú v tomto procese, nehovoriac o tom, že prvá vec, ktorá sa realizovala, bol Fond solidarity, asi niečo podobné, čo navrhol pán poslanec Janiš, Fond solidarity, kde sa pomáha ľuďom, ktorí boli najviac postihnutí týmito povodňami. A poskytujú sa im peniaze na to, aby zabezpečili svoj reálny chod. Páni a dámy, veď tým 12. júnom predsa nič nezačína, nič nekončí, predsa vláda bude kontinuálne pokračovať ďalej s tým, pokiaľ nebude ustanovená nová vláda, nový parlament, čiže pýtam sa, prečo dnes ideme niečo riešiť, čo bude sa riešiť v najbližšom období. Nikto tu nemá problém s tým, aby jednoducho návrhy, ktoré vzniesli aj opoziční poslanci, boli implementované práve v tom prerozdeľovacom procese. Ale prečo je to dnes, keď dnes riešime okamžitú pomoc, ktorá je nutná na obdobie možno tých najbližších dvoch-troch týždňov? A možnože v tom období už bude kooptovaná nová vláda. Čiže neberme teda dnes kompetencie, nerobme bufet zo štátneho rozpočtu, že každý, kto si zmyslí, dá to do hocijakého zákona. Ešte čakať, že v poslaneckom zákone budeme meniť štátny rozpočet, to už, si myslím, by bolo asi celkom dehonestujúce tohto parlamentu, tejto vlády a Slovenskej republiky. Pokiaľ sa týka diskusie o pomoci Grécku, tu sa fakt, musím povedať, zneužíva tento proces pomoci Grécku. A vy veľmi dobre viete, a ja si všímam, kto sa zapája do tejto diskusie. Do tejto diskusie sa zapájajú väčšinou ľudia, ktorí jednoducho v oblasti financií nepracujú. A bojím sa, že aj v rámci opozície sa do tohto procesu zapájajú ľudia, ktorí len to využívajú na propagandu riešenia veci, ale nie efektívnych a faktických vecí, ktoré by sa mali riešiť. Grécko nie je problémom povodní, Grécko je o pôžičke. Ak si to niekto neuvedomil alebo nevšimol, Grécko je o pomoci, ale pomoci s pôžičkou, nie tým, že by sa niekomu darovalo niečo. To je prvá zásadná vec. Druhá zásadná vec. Viete veľmi dobre, že až nasledovný parlament bude tento proces schvaľovať. A tento proces prejde normálne štatútom štátneho rozpočtu a novely štátneho rozpočtu, nie tak, ako v zákone o politických stranách niekto navrhuje tento rozpočet meniť. Veľmi dobre viete aj to, že jednoducho ten proces, ktorý tu nastal, povodeň, si nevybral dátum. Týždeň pred 12. júnom, týždeň pred voľbami povodeň, bohužiaľ, prišla. A my ju potrebujeme riešiť. To, ako sa zodpovedne postavíte dnes pred riešenie vecí, že ste ochotní zo svojich rozpočtov politických strán venovať 4 mil. eur pre týchto postihnutých, je len otázkou interpretácie, ako si chcete znevážiť túto pomoc pre týchto občanov. Ak to chcete znevažovať, kľudne pozmeňujúcimi návrhmi alebo rôznymi inými invektívami to robte, ale neznevažujte tých ľudí, ktorí fakt sú postihnutí touto povodňou, lebo tá povodeň je symbolom toho, akým spôsobom sa títo ľudia a títo politici zachovajú voči tým občanom, ktorí ich volili, ktorí im dali hlas a ktorých aj prakticky sú tieto peniaze, lebo sú to peniaze občanov a daňových poplatníkov Slovenskej republiky, ktoré dostávajú zo štátneho rozpočtu tieto politické strany. Tak to neznevažujme nejakým rozdeľovaním rezerv, lebo všetky rezervy včítane vlády aj premiéra sú na internetovej stránke. A takisto budete mať šancu si pozrieť, komu pôjdu tieto peniaze, komu jasne budú tieto peniaze poskytnuté z tejto pomoci z týchto 25 mil. eur. Na tých 25 mil. eur nie je napísané, či to bude na opravu cesty, či z tých 4 mil. eur pôjde na opravu cesty alebo konkrétne človeku. Čiže nerobme z toho politiku, berme to ako reálny fakt, pomoc občanom. A myslím si, že určite občania aj vás, aj všetkých nás z Národnej rady za to jednoducho môžu len pochváliť. Ďakujem pekne.